<classify> DEREVA wa pikipiki za biashara maarufu bodaboda anayeishi Kata ya Ibadakuli, Shyrock Kimaro 48 anashikiliwa na Polisi mkoani Shinyanga, kwa tuhuma ya kumpiga kichwani jiwe mkewe Bupe Mwakibibi 48 na kumsababishia kifo, ambaye alikuwa akifanya kazi katika Shirika la Mawasiliano Tanzania TTCL.Kaimu Kamanda wa Polisi mkoani hapa, Alchelaus Mutalemwa alithibitisha kutokea kwa tukio hilo juzi saa 12 jioni katika maeneo ya Mtaa wa Miti Mirefu mjini Shinyanga. Mutalemwa alisema Kimaro ambaye ni dereva wa bodaboda, anashikiliwa na jeshi hilo baada ya kufanya shambulio la kumpiga jiwe kichwani upande wa kushoto aliyekuwa mke wake na kumsababishia kifo papo hapo.Mume ni mkazi wa Kata ya Ibadakuli ambapo walitengana kwa muda, ikiwa mke alimfuata mumewe kwa ajili ya manunuzi ya mahitaji ya shule ya mtoto, baada ya kutopokea simu ndipo mumewe aliwasili akiwa amelewa. Ugomvi ulipoanza, alimpiga na kumuangusha chini kisha kumpiga jiwe kichwani, alieleza Kaimu Kamanda Mutalemwa.Alisema chanzo cha tukio hilo ni kuanzishwa kwa ugomvi na mume huku akiwa amelewa kupindukia. Alisema mwili umehifadhiwa katika Hospitali ya Rufaa ya Mkoa wa Shinyanga.Mwanamke huyo alikuwa na watoto wanne, wawili akiwa amezaa na dereva huyo wa bodaboda. Meneja Programu kutoka shirika lisilokuwa la kiserikali la Msaada wa Kisheria kwa Wanawake na Watoto mkoani Shinyanga Pacesh, John Shija alilaani tukio hilo, na kuitaka jamii kutochukua sheria mkononi.Mwenyekiti wa Serikali za Mitaa alipokuwa anaishi mama huyo, Nassoro Warioba alisema mwanamke huyo alikuwa na ugomvi na mumewe, na aliamua kuondoka Kata ya Ibadakuli na kuishi maeneo ya Uzunguni Mjini, lakini baada ya vurugu alizokuwa akileta mumewe, alitoa taarifa polisi.Mwananke aliomba talaka katika mahakama ya mwanzo lakini baada ya kufika huko, Kanisa la KKKT likaandika barua kuomba kesi hiyo kuisuluhisha. Hata hivyo, alidai mwanamke huyo alichoka kuzungushwa hakuona mabadiliko yoyote, hivyo alirudi tena mahakamani wakamueleza kama kanisa liligoma kutoa ushirikiano, aende kwa kiongozi wa serikali za mtaa na wao wakampatia barua kwenda kwa mtendaji wa kata.Aidha, alisema juzi saa tisa alimpigia simu mwenyekiti kuwa kila akienda kwenye Ofisi ya Mtendaji wa Kata ya Mjini hamkuti hivyo aliomba ushauri tena, mpaka mauti ilipomfika, alikuwa hajapata msaada wa tatizo lake.Mtendaji wa Kata ya Mjini, Samson Mashishanga alikiri mwanamke huyo alifika ofisini juzi asubuhi, lakini kulikuwa na watu wengi ambao alikuwa akiwashughulikia changamoto zao na kumpatia ahadi arudi baadaye, lakini hakutokea tena mpaka kifo kilipomkuta.Askofu Mkuu wa Kanisa la Kiinjili la Kilutheri Tanzania KKKT, Dayosisi ya Kusini Mashariki ya Ziwa Victoria DKMZV, Emmanuel Makala alipotafutwa kuelezea tatizo hilo, alisema yuko safari msibani mkoani Kagera.  <topic>: KITAIFA 